Sciant presentes et futuri, quod dominus Symon de Sinemuro dedit pro anima sua et predecessorum suorum, quando profectus est Iherosolimam, beate Marie de Firmitate et fratribus ibidem domo servientibus VI solidos in manso qui dicitur Monsmemalini, inperpetuum possidendos : duos videlicet solidos reddendos in festivitate beati Simphoriani, et duos in natali beati Andree, et IIos in nundinis de Beuvrai. Addit etiam huic dono : pasturas per totam terram suam ad usus animalium, pastionemque porcorum, et liberum transitum sine naulo et pedagio, et emptionem, et venditionem sine leida et omni exactione. Quare ut ratum habeatur scripto mandare precepit, et sigillo suo confirmavit. Hec laudavit uxor ejus, et Dalmatius frater suus, et sacramento firmaverunt. Actum in aula de Sinemuro, anno Mo Co nonagesimo, quo Philippus rex Francorum Iherosolimam profectus est.